Euroscola konkurss 2012
Euroopa Parlamendi Infobüroo kutsub kooligruppe osalema Euroscola konkursil, mille tulemusena saavad viis kooli võimaluse osaleda sügisel 2012 Strasbourgis toimuval Euroopa Parlamendi noorteprogrammis Euroscola.
Euroscola konkursil osalemiseks tuleb moodustada klassi- või koolikaaslastega kuni 24-liikmeline õpilasgrupp ning koostada ühistööna loominguline projekt ühel ette antud teemadest.
Oodatud on osalema õpilased vanuses 16-18. Vastavalt Euroscolal osalemise reeglitele saavad konkursil osaleda ainult need koolid, kes pole kahe aasta jooksul Euroscolal osalenud.
Projekt peab põhinema ühel alljärgnevatest teemadest:
a)Euroopa Liidu kodakondsus - mida tähendab Euroopa kodanikuks olemine?
b)Euroopa tulevik
Millised on teie ettepanekud selleks, et Euroopa oleks teie ideaalile lähedasem? Milliseid seaduslikke initsiatiive ootate Euroopa Parlamendilt?
c)Aktiivsena vananemise ja põlvkondadevahelise solidaarsuse aasta 2012
Mida tähendab aktiivsena vananemine teie jaoks?
Projektiks võib olla kas:
- Videoklipp (maksimaalselt 3 minuti pikkune)
- Artikkel ja fotoreportaaž läbiviidud üritusest. Artikkel peab olema vähemalt 400 sõna pikk, kuid mitte pikem kui 700 sõna.
- Audioklipp, kuhu on salvestatud noorte arvamused, mõtisklused valitud teema kohta (mp3 formaadis ning kuni 5 minuti pikkune).
- Plakat, mis võib olla tehtud kas joonistuse, maali või kollaaži tehnikas. Plakat peab olema kas A4 või A3 formaadis.
Konkursile esitatavad projektid peavad olema eestikeelsed.
Projektiaruandlus peab sisaldama kaaskirja, kus on selgelt välja toodud teema, millel projekt põhineb ning kus põhjendatakse, miks teema valiti ning kuidas projekt läbi viidi.
Kaaskirjale tuleb lisada kooli nimi, osalev klass või osalevad klassid ning õpetaja nimi ja e-posti aadress.
Projekt tuleb esitada märksõnaga/pealkirjaga "Euroscola konkurss" Euroopa Parlamendi Infobüroole kas e-kirja teel või saata tavapostiga.
Tööde esitamise tähtaeg on 31. mai 2012.
Euroopa Parlamendi Infobüroo e-post: email@example.com
Euroopa Parlamendi Infobüroo aadress: Rävala pst 4, 10143 Tallinn
Konkursi tulemused selguvad kahe nädala jooksul pärast tööde esitamise tähtaega ning need avaldatakse Euroopa Parlamendi Infobüroo kodulehel.Samuti avaldatakse konkursi parimad tööd Euroopa Parlamendi Infobüroo kodulehel.